Hurden - Alemannische Wikipedia

# Hurden

### Us der alemannische Wikipedia, der freie Dialäkt-Enzyklopedy

| Der Artikel isch im Dialäkt „Züridütsch (See)“ gschriibe worde. |

Wappe
Basisdatä
Kanton: | Schwyz
Bezirk: | Höfe
Gmeind: | Freiebach
PLZ: | 8640
Koordinate: | 47° 12' n. Br. 8° 47' ö. L.
Höchi: | 408 m ü. M.
Iiwohner: | ()
Website: | www.hurden.ch

Technische Yschränkung: Dr koräkt Titel wär: »Hurde«

Hurde isch en Ortsteil vo dr Schwiizer Gmeind Freiebach. Dr 1,31 km² grossi Ortsteil mit Nobelville und Gourmet-Reschtaurants liit uf ere Halbinsle im Zürisee am Seedamm zwüsched Pfäffike SZ und Rapperschwiil SG und isch eng mit dr Gschicht vom Seedamm verbunde.

## [ändere] Entschtehig

Die wiit in Zürisee useragendi Landzunge hät ihre Urschprung inere Deponie vomene würmziitliche Rückzugschtadium vom Linthgletscher. Der Rückzug hät e Moräne hinderlaa, wo de Zürisee in zwei Teil trännt, de Obersee und de eigentlichi Zürisee. An dere Seeengi isch mit dr Ziit mit liechte zuesätzliche Uufschüttige und em Bau vonere Brugg dr Seedamm vo Rapperswil entschtande.

## [ändere] Gschicht

Scho zu Römerziite isch Hurde als Umschlagplatz benutzt worde. Im 9. Jahrhundert isch über d Seeengi en Fährbetrieb vo Kemprate uf Hurde iigrichtet worde und hät dank em Iisetze vo de Pilgerschtröm us Süddüütschland zum Choschter Einsiedle viil Verchehr bracht. Zum erschte Mal isch dr Name "de Hurde" im Jahr 1217 für d Halbinsle uuftaucht und hät dee wege de viile Fischfalle us gflochtene Werch, de Hürde oder Hurde, überchoo wo deet vo de Iiheimische uufgschtellt worde sind.

Zwüsched 1358 und 1360 hät de Herzog Rudolf IV. vo Habsburg e 1850 Schritt langi Holzbrugg erbaut, wo d Schtadt Rapperschwiil mit dr Halbinsle Hurde verbunde hät. Ab dänn sind di Iiheimische und Pilger nümme uf de Fährbetrieb aagwise gsii, sondern händ mit Charre und Viih jederziit uf di anderi Siite vom See glange chönne. Für de Underhalt vo dr Brugg hät mer aber en Wegzoll müesse entrichte.

Um s Jahr 1430 ume hät e Holzbrugg zuedem vo Hurde zur Insle Ufenau übere gfüehrt, wo als "Chileweg i d Uffnow" bezeichnet worde isch. Aafang vom 15. Jahrhundert isch s Dorf Hurde zu Schwyz choo und isch 1443 mitsamt dr Brugg zur Ufenau vo de öschterriichische Rapperschwiiler in Brand gsetzt worde. Als Folg vom Zweite Villmergerchrieg isch Hurde a Züri, Bern und Glarus gfalle und dr Landvogt vo Wädischwiil isch mit dr Amtsfüehrig vo Hurde betraut worde.

Im Jahr 1798 isch Hurde dänn politisch zum Dischtrikt Rapperschwiil im Kanton Linth choo und im Jahr 1803 zum neugschaffene Pfäffike. Während de Revolutionswirre isch dr hölzerni Schteg uf Rapperschwiil mehrmals zerschtört und immer wider uufbaut worde.

Im Jahr 1875 isch dr Bau vomene feschte Seedamm mit Schtraass und Schiene vo dr Zürisee-Gotthard-Bahngsellschaft erfolgt, wo drei Jahre schpäter em Verchehr übergee worde isch. D Landzunge Hurde isch ab 1930 als gern gsehens Bauland für Wucheendhüüser gnutzt worde, und ab 1950 sind au feschti Eifamiliehüüser errichtet worde.

1943 isch im süüdliche Hurde en Kanaldurchschtich vom obere zum undere Zürisee uusbaggeret worde und d Schtraass und Bahn mittels ere Brugg drüber gfüehrt. Ab dänn isch dr Obersee au für d Schiff vo dr Schifffahrtsgsellschaft Zürisee (ZSG) befahrbar worde, aber d Halbinsle Hurde isch dur das eigentlich e richtigi Insle worde, wo vom Feschtland abgschnitte isch. Ab 1990 isch Hurde beliebt für luxuriösi Ville worde, wo zum Teil auf frisch uufgschüttetem Gebiet erstellt und mit eigenem Jachtaalegeplatz uusgschtattet worde sind.

Uf Initiative vo verschidene Organisatione und Persönlichkeite hät im Jahr 2000 dr Bau vomene neue Holzschteg zwüsched Rapperschwiil und Hurde aagfange, wo als Fuess- und Wanderweg a Schtell vo de Vorgängerbrugge d Seeengi überquert und a die erinnere söll. Am 6. April 2001 isch di 841 Meter langi Holzbrugg, di längschti Holzbrugg vo dr Schwiiz, de Fuessgänger übergee worde und isch bi Spaziergänger sehr beliebt.

## [ändere] Verchehr

Dr Ort isch dank dr Hauptschtraass über de Seedamm guet as Schtrasseenetz aagschlosse. Denäbed hät s Dorf au d Halteschtelle Hurde a dr Bahnlinie Pfäffike-Rapperschwiil und isch dank dr S-Bahn vom Zürcher Verkehrsverbund und de Verbindige vo dr Südoschtbahn guet is Netz vom öffentliche Verchehr integriert.

## [ändere] Weblinks

- Hurden - wie es war
- Artikel Hurden im Historische Lexikon vo dr Schwiiz

Der Artikel basiert uf ´ra freie Ibersetzung vum Artikel „Hurden“ us dr dytsche Wikipedia.

Vun "http://als.wikipedia.org../../../h/u/r/Hurden.html"

Kategorie: Artikel auf Zürichdeutsch | Ort (Kanton Schwyz)

##### Views

- Artikel
- Diskussion
- Itzigi Version

##### Mitarbeit

- Wikipedia-Portal
- Artikel wo fähle

##### Hilf

- Froge?
- Stammtisch
- Finanzielli Hilf

##### Suech

##### Anderi Sprooche

- Deutsch